—Yakha' pe' yijaa'ija uwakuk ƚetuk,
qa na' Tata qa hikna' yejeƚets.
Week pakha' qu' ham ƚeye' enewe' yakjil,
qa' ne'nisa'xii.
Qa week pakha' qu' netei,
qa ne'nisa'xik'i pe'qu' ƚakjile'tax iye,
hats'inha qu' les olotse' pe'qu' ƚeye'.
Ekheweli'ƚ qa hats te'nisa'xik'i pe' akjitaxi'ƚ iye,
qe ta'ƚets kekhewe' wi'tlijei k'efeli'ƚi'm.
E'wisitse'kite'eƚ yijup,
qa yakha' qa' nite' ye'wisitsi'iƚ ejup.
Hik qu' ƚunye'je' na'aj ewi'ƚ ƚakji' ne'ej uwakuk in nite' ƚeke' qu' neteiƚe qu' nite' netije'ets pe'qu' ƚetuk'e,
qa hik aka' qu' ejunyejeyi'iƚ qu' nite' a'maneyi'iƚ yijup.
Yakha' pekhe' uwakuk,
qa ekheweli'ƚ qa pekhewe' ƚakjil pekhe'en.
Pakha' qu' nite' wi'se'yijup,
qa yakha' qa' nite' jeek ye'wi'si'ijup pakha'an,
pakha'an qa olots pe'qu' ƚeye'.
Qe qu' i'totsi'iƚ ye'mets ham pa'qu' ƚeke'ye' qu' aqsiiƚijkii.
Pakha' qu' nite' amane' yijup,
qa' netwumhitiifik'i in ƚunye'jek na'aj ewi'ƚ ƚakji' qe we'nisa'xii ma' qa yisƚax,
qa ewi'ƚ we'neni' qa tewumhitiiji'ju'kii na'aj fe't ma' qa naq'axij fe't.
Qu' a'maneyi'iƚ yijup,
qa ekewe' yi'lijei iye qu' amaneyi'iƚ etji'teje'm,
iyini'ƚets pa'qu' isu'uni'ƚ qa' esti'yi'ƚij.
Aka' ta'ƚets qu' neniwqinhetji' na' Tata aka'an,
qu' olotse' pe'qu' eyi'iƚ,
aka'an hik aka' qu' ni'nq'ethinij in ekheweli'ƚ k'eyijatshenheyi'ƚ.
In ƚunye'jek na' Tata in qi in tsisu'un,
qa hik yijunye'j yakha' in qi in k'esu'uni'ƚ,
e'wisitse'kite'eƚij yijup na' yeqsu'unkaxitsi'ƚ ej.
Qu' ek'eeni'ƚik'iha kekhewe' hit'ij qu' nanaqsiijkii,
ma' qa' nite' e'wisitsi'iƚji' na' yeqsu'unka'x.
In yijunye'jek yakha' in heik'enik'iha kekhewe' yit'ij na' Tata qu' nanaqsiijkii,
ma' qa nite' ye'wi's ji'teje'm na' qi ƚeqsu'unka'x.
Ekewe'en wekwek k'efeli'ƚi'm,
hats'inha qu' hik ƚunye'je' pa' yisa'xi'mkii pa'qu' isaxitsi'iƚi'mkii,
qa pa' isaxitsi'ƚi'mkii qa' notpoli'ƚ ej.
Aka' yi'lijei hit'ij qu' aqsiiƚijkii,
aka'an:
“Ekheweli'ƚ qi qu' mewet-su'uni'ƚ,
in yijunyejeyi'ƚ ejek yakha' in qi in k'esu'uni'ƚ.”
Ham pa'qu' nana'li'm pa'qu' ƚeqsu'unka'xe' qu' nat'anipji' aka'an:
pa'qu' ewi'ƚe' in wetƚisij in wa'mifi pe'qu' ƚejuwaikale'.
Ekheweli'ƚ k'eyijuwaikali'ƚ qu' aqsiiƚijkii pakha' qu' k'ayaji'iƚijets.
Hats nite' hit'iƚij ewets qu' e'witqejkunenheyi'iƚ,
qe na'aj witqejkunenek nite' nikfe'lets pa'qu' naqsiijkii pa'qu' ƚaqa patune'.
Hit'iƚij ewets yijat'ij qu' k'eyijuwaikali'iƚ,
qe yakha' k'eƚisiƚij qu' enikfe'li'ƚets week kekhewe' yit'ij yiwets na' Tata.
Nite' ekhewelƚi'iƚ qu' ku'mi'ƚyi',
yakha'ƚe in he'yeku'mi'ƚ eiji'kii,
qa he'yekumi'ƚij eiji'kii qu' ma'aƚij hats'inha qu' nana'l pe'qu' hik ƚunyejeye' qu' eyi'iƚ,
qa pe'qu' eyi'iƚ qa hasu'uj qu' hamitse',
hats'inha na' Intata qa' neƚisi'ƚij week pe'qu' iyini'ƚijets qu' it'iƚij ka' yii.
Aka' k'ayaji'iƚijets qu' aqsiiƚijkii aka'an:
mewet-su'uniƚha ekheweli'ƚ.—